b'\n_START_ARTICLE_\nQaasuitsup Kommune\n_START_PARAGRAPH_\nQaasuitsup Kommune "Stedet med polarm\xc3\xb8rke" (p\xc3\xa5 gr\xc3\xb8nlandsk: Qaasuitsup Kommunia) er en tidligere kommune i Gr\xc3\xb8nland, der 1. januar 2018 deltes i Avannaata og Qeqertalik kommuner. Den gr\xc3\xa6nsede i nord og \xc3\xb8st op til Gr\xc3\xb8nlands Nationalpark, mod syd\xc3\xb8st til Sermersooq Kommune og mod syd til Qeqqata Kommune. Qaasuitsup Kommune var verdens arealm\xc3\xa6ssigt st\xc3\xb8rste og nordligste kommune p\xc3\xa5 i alt 660.000 km\xc2\xb2 med 18.243 indbyggere (2008). Kommunekoden var 958.\n_START_SECTION_\nAdministration\n_START_PARAGRAPH_\nR\xc3\xa5dhuset l\xc3\xa5 i byen Ilulissat og kommunen bestod af otte byer og 31 bygder. Hver by havde et lokalomr\xc3\xa5de af samme navn som byen. I hver af byerne var der en omr\xc3\xa5dechef, som havde det overordnede ansvar for, at de beslutninger og initiativer, der vedtoges i kommunalbestyrelsen, implementeredes i deres lokalomr\xc3\xa5de. Dette med undtagelse af Ilulissat, hvor r\xc3\xa5dhuset l\xc3\xa5, og den mindste by Kangaatsiat der styredes fra r\xc3\xa5dhuset._NEWLINE_Bygdebestyrelserne i Qaasuitsup Kommune var etableret med henblik p\xc3\xa5 at sikre lokal medbestemmelse og indflydelse. I hver bygdebestyrelse var to eller flere bygder repr\xc3\xa6senteret. Enkelte bygder, som ligger relativt isolerede, havde dog deres egen bygdebestyrelse. I bygdebestyrelserne var der mulighed for at tage beslutninger om lokale prioriteringer, s\xc3\xa5ledes at de beslutninger, der blev taget i s\xc3\xa5 h\xc3\xb8j grad som muligt var i overensstemmelse med bygdernes \xc3\xb8nsker og behov. Der var i alt 14 bygdebestyrelser.\n_START_SECTION_\nHistorie\n_START_PARAGRAPH_\nKommunen blev oprettet 1. januar 2009 som f\xc3\xb8lge af Gr\xc3\xb8nlands strukturreform, en pendant til Danmarks strukturreform. _NEWLINE_Den bestod af de otte tidligere kommuner: Kangaatsiaq, Aasiaat, Qasigiannguit, Ilulissat, Qeqertarsuaq, Uummannaq, Upernavik, Qaanaaq. Kommunens deltes per 1. januar 2018 i en nordlig del kaldet Avannaata Kommune ("Nordkommunen") med r\xc3\xa5dhus i Ilulissat og en sydlig del kaldet Queqertalik Kommune med r\xc3\xa5dhus i Aasiaat.'